Un atac cu cuțitul a fost raportat luni, 20 mai, la o școală din China. În urma incidentului extrem de grav din statul asiatic, s-au raportat doi morți și mai mulți răniți.
Incidentul din China a avut loc în provincia Jiangxi. Aici, elevii de la o școală primară din orașul Guixi au trecut prin momente de groază. Totul s-a petrecut în jurul prânzului.
La ora locală 12.00 (05.00 ora României), o femeie de 45 de ani având în mână un cuțit de bucătărie, s-a năpustit asupra copiilor care învață la școala primară Wufang Mingde.
Bilanțul atacului este unul cutremurător: doi elevi au murit și cel puțin 10 au fost răniți. Dintre tinerii răniți, şase au suferit leziuni uşoare în timp ce încercau să oprească atacul, au menţionat responsabili locali cu siguranţa publică.
În urma acestui grav incident, Poliția a reținut-o pe suspectă. Aceasta este în vârstă de 45 de ani și prezentată în media sub numele Pan. Oamenii legii au demarat o anchetă pentru a stabili circumstanțele atacului.
Părinții elevilor de la școala din Guixi au vorbit despre șocul și teama trăite în momentul în care au auzit despre acest atac. ”Am primit vestea la prânz și am fost foarte șocat”, a declarat un bărbat pentru BBC.
”Copilul meu este în clasa a cincea. Din fericire, a ajuns cu bine acasă, dar școala nu ne-a informat de loc. A ținut totul ascuns. Vreau să-mi liniștesc copilul și să aflu ce s-a întâmplat exact”, a spus un alt părinte.
Tot sub protecția anonimatului, un alt tată al unui copil de la școala din Guixi a recunoscut că: ”Desigur, ne este frică. Nu sunt doar copiii afectați. Chiar și noi adulții suntem foarte speriați”.
Mai multe atacuri cu armă albă au avut loc în China, în ultimele luni. În luna mai, un bărbat a înjunghiat mortal două persoane și a rănit alte 21 la un spital din provincia sudică Yunnan. Apoi, în august 2023, tot în Yunnan, două persoane au fost ucise și alte șapte au fost rănite după ce un bărbat i-a atacat cu un cuțit, într-un cartier rezidențial.